17 की उम्र में आया पहला गाना, 9 ग्रैमी के साथ अरबों की मालकिन
Hollywood Star Singer Rihanna Luxury Lifestyle - रिहाना…दुनिया की सबसे अमीर गायिका। जो सिंगर होने के साथ-साथ एक सॉन्गराइटर, एक्ट्रेस और सफल बिजनेसवुमेन भी है। रिरी नाम से मशहूर रिहाना अपने अब तक के करियर में 20 करोड़ से अधिक म्युजिक रिकॉर्ड्स बेच चुकी हैं
रिहाना…दुनिया की सबसे अमीर गायिका। जो सिंगर होने के साथ-साथ एक सॉन्गराइटर, एक्ट्रेस और सफल बिजनेसवुमेन भी है। रिरी नाम से मशहूर रिहाना अपने अब तक के करियर में 20 करोड़ से अधिक म्युजिक रिकॉर्ड्स बेच चुकी हैं। इसके साथ रिहाना ने अपने नाम कई अवार्ड्स भी किए, इनमें 9 ग्रैमी भी शामिल हैं।
मात्र 15 की उम्र में म्यूजिक करियर की शुरुआत करने वाली रिहाना मात्र 33 की उम्र में अरबपति बन गई थी। 2007 में आए इनके एल्बम गुड गर्ल गॉन बैड से इन्हें दुनियाभर में पहचान मिली। फिलहाल नाटू-नाटूू गाने की तारीफ करने की वजह से चर्चा में है। इससे पहले भी भारत में किसान आंदोलन का समर्थन करने की वजह से चर्चा में रहीं थी रिहाना।
आज लग्जरी लाइफ में रिहाना की आलीशान और सफल जिंदगी की कहानी… 
बचपन से गाने की शौकीन रिहाना, पिता से सीखें बिजनेस स्किल्स 
बार्बाडोस के सेंट माइकेल में जन्मी रिहाना का पूरा नाम रॉबिन रिहाना फेंटी है। बचपन से ही गाने की शौकीन थीं। रिहाना का बचपन एक ट्रॉमा में गुजरा। पिता शराबी थे, रोज पत्नी को मारते, गाली देते थे। इन सब समस्याओं के बावजूद, रिहाना ने अपने पिता से बिजनेस की कई स्किल्स को सीखा।
जब पिता सड़क के किनारे कपड़े बेचा करते थे तो कभी-कभी रिहाना भी उनके साथ खड़ी हो जाती थी। आगे चलकर रिहाना ने भी स्कूल में छोटे आइटम और मिठाई बेचकर घर की आर्थिक स्थिति को मजबूत करने का प्रयास किया।
हाई स्कूल में बनाया म्यूजिकल ग्रुप, 17 की उम्र में आया पहला गाना
घर के खराब हालातों के बावजूद रिहाना ने गाना नहीं छोड़ा। हाई स्कूल में ही अपने दो दोस्तों के साथ एक म्यूजिकल ग्रुप बना लिया था। रिहाना को पहला ब्रेक तब मिला जब उनकी मुलाकात न्यूयॉर्क बेस्ड म्यूजिक प्रोड्यूसर इवान रोजर्स से हुई। इवान को रिहाना की आवाज इतनी पसंद आई कि उन्होंने कुछ ट्रैक रिकॉर्ड करने का ऑफर तुरंत दे दिया।
इसके बाद रिहाना ने इवान के साथ दर्जन भर गाने रिकॉर्ड किए। कुछ वक्त बाद उन्हें मिला डेफ जैम रिकॉर्डिंग लेबल, इसकी मदद से रिहाना का पहला गाना ‘पोन दे रिप्ले’ 2005 में लॉन्च हुआ। इस वक्त रिहाना की उम्र 17 साल थी।
इसके कुछ समय बाद ही आया उनका पहला म्यूजिकल एल्बम, नाम- म्यूजिक ऑफ द सन। इस एल्बम की दुनियाभर में 2 लाख से ज्यादा कॉपी बिकी।
सफल सिंगर के साथ-साथ रिहाना एक सफल बिजनेसवुमेन भी़
मौजूदा समय में रिहाना के कई बिजनेस वेंचर्स है। इसमें मेकअप से लेकर लग्जरी फैशन ब्रांड तक शामिल है। रिहाना ने अपने बिजनेस सफर की शुरुआत साल 2011 में की थी। सबसे पहले उन्होंने परफ्यूम के बिजनेस में कदम रखा और रेबएल फ्लियोर परफ्यूम लॉन्च किया।
इसके पहले साल में ही 80 मिलियन डॉलर के परफ्यूम बिक गए। इसके बाद रिहाना ने कई परफ्यूम अपने ब्यूटी ब्रांड फेंटी के नाम से मार्केट में उतारे। इसके अलावा रिहाना कई बड़े ब्रांड्स की क्रिएटिव डायरेक्टर रह चुकी हैं। इन ब्रांड्स में प्यूमा, अरमानी और डियॉर जैसे नाम शामिल है।
अपनी ब्यूटी कंपनी ‘फेंटी’ से ही बनी अरबपति
रिहाना 2021 में मात्र 33 साल की उम्र में अरबपति बन गई थी। उनके अरबपति बनने के पीछे सबसे बड़ी वजह रही उनकी कंपनी फेंटी ब्यूटी कॉस्मेटिक्स। इस कंपनी में रिहाना की 50% हिस्सेदारी है।
उनकी इस कंपनी की खासियत है, इसमें 50 तरह की स्किन टोन के लिए बहुत सारे प्रोडक्ट्स का होना। इसमें बहुत से डार्क शेड भी हैं, जो 2017 में बहुत ही कम कंपनियों के पास थे, जब रिहाना की ये कंपनी लॉन्च हुई थी।
बार्बाडोस, सेंचुरी सिटी और बेवेर्ली हिल्स में आलीशान प्रॉपर्टीज
अपने जीवन के कई साल बार्बाडोस के छोटे से घर में गुजारने के बाद रिहाना ने अपना पहला बंगला 2013 में खरीदा था। बीचसाइड मौजूद इस बंगले को रिहाना ने करीब 180 करोड़ रुपए में खरीदा था। 930 स्कायर फीट में फैले इस बंगले में पांच बेडरुम के साथ जिम और पूल मौजूद है।
इसके अलावा रिहाना के पास सेंचुरी सिटी के सेंचुरी प्लाजा टावर्स में भी एक पेंटहाउस है। इसी पेंटहाउस में उन्होंने कोविड का अधिकतर समय व्यतीत किया था। इन सब के अलावा हाल ही में रिहाना ने अमेरिका के बेवेर्ली हिल्स में एक फार्महाउस खरीदा था। इसे रिहाना ने करीब 100 करोड़ रुपए में खरीदा था। 7,600 स्क्वायर फीट में फैले इस फार्महाउस में 5 बेडरूम है।
रिहाना की पार्किंग में मौजूद हैं कई महंगी कार्स
मौजूदा समय में 11 हजार करोड़ से ज्यादा की संपत्ति की मालकिन रिहाना के पास कई महंगी कार्स का कलेक्शन है। उनकी पहली कार थी ‘पोर्शे 911 टर्बो एस’ जो उन्हें 2012 में क्रिसमस गिफ्ट के रुप में मिली थी।
इस कार की भारत में मौजूदा कीमत करीब 3 करोड़ रुपए है। इसके अलावा रिहाना के पास 2009 मॉडल फरारी 458 इटालिया है। इस कार की खासियत है इसकी स्पीड। ये कार मात्र 3.4 सेकेंड्स में 0 से 100 किमी की रफ्तार पकड़ लेती है।